El Pla de Dinamització Turística del Camp de Morvedre inclou la ‘film office’ entre les seues actuacions
17 de novembre 2017

![](/media/02td1u1p/59-grau-vell-ii-1.jpg)  
  

Amb l'objectiu de posicionar el Camp de Morvedre com a escenari de produccions audiovisuals, el Pla de Governança i Dinamització Turística del Camp de Morvedre, cofinançat pel Patronat de Turisme de la Diputació de València, l'Agència Valenciana de Turisme i l'Ajuntament de Sagunt, ha donat els primers passos per a la creació d'una _Film Office_ comarcal.

En este sentit, s'ha elaborat un catàleg fotogràfic en el qual s'han inclòs llocs de la comarca susceptibles de ser escenaris de produccions audiovisuals. Espais de tota la comarca com la Jueria o el Castell de Sagunt, la Gerència i el Barri Obrer en el Port de Sagunt, les dunes de la platja d’Almardà, el Club Naútic de Canet, el paratge el Quadro de Quartell, la Torre de Benavites, el pont sobre el Palància, el Castell de Petrés, la Mola de Segart, els Banys Àrabs de Torres Torres, el Monestir de Sant Esperit a Gilet, la Via Verda d'Ojos Negros al seu pas per Algimia i Alfara, el passeig de la Presa d’Algar, el “Llavaner” de Faura, la Casa Guarner en Benifairó, la Font de Quart o el Garbí a Estivella han estat fotografiats i catalogats. L'objectiu és facilitar a la indústria audiovisual la realització de produccions a la comarca.  

 ![](/media/idtitwfj/59-juderia0006.jpg)

Totes les localitzacions han estat catalogades, fotografiades i processades en imatges de 360º, ja que este tipus d'imatge facilita el treball dels professionals que han de decidir on situaran la seua història. D'altra banda, localitzacions com el Garbí o el pantalà han estat gravades amb dron destacant així totes les possibilitats existents.

A més, s'ha creat una relació d'actes culturals i manifestacions populars que poden constituir un escenari original per a una producció audiovisual.

 ![](/media/5hgd2m2a/59-gerencia.jpg)

D'altra banda, i complementant este treball, s'ha posat en marxa un gran banc de professionals ja que des del Pla de Dinamització Turística del Camp de Morvedre, es considera que l'activitat de la _Film Office_ ha de tindre un efecte dinamitzador de l'economia local. Per això s'ha fet un esforç per reunir informació tant sobre els professionals del sector audiovisual de la comarca com de la indústria turística, atès que la presència d'una gravació a la comarca pot necessitar des de servici de taxi fins a restauració o hostaleria.

Es tracta, tal com explica Natalia Antonino, regidora de Turisme de l’Ajuntament de Sagunt, d'un recurs molt interessant, **“ja que la nostra comarca compta amb molts escenaris atractius de qualsevol índole, i amb els serveis necessaris per reduir els costos dels productors. També pot ser un recurs rendible per a l'economia de la nostra comarca”**.

![](/media/atcpmtjy/59-font_de_quart-2.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-pla-de-dinamitzacio-turistica-del-camp-de-morvedre-inclou-la-film-office-entre-les-seues-actuacions/ "Facebook")
*   [](http://twitter.com/share?url=https://aytosagunto.es/va/actualitat/el-pla-de-dinamitzacio-turistica-del-camp-de-morvedre-inclou-la-film-office-entre-les-seues-actuacions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-pla-de-dinamitzacio-turistica-del-camp-de-morvedre-inclou-la-film-office-entre-les-seues-actuacions/ "Linked In")
*   [](mailto:?body=https://aytosagunto.es/va/actualitat/el-pla-de-dinamitzacio-turistica-del-camp-de-morvedre-inclou-la-film-office-entre-les-seues-actuacions/)